**ah**



**Cofnodion Cyfarfod y Pwyllgor Gwaith a gynhaliwyd yng Ngwesty’r Celt, Caernarfon ar nos Wener y 28ain o Hydref 2022 am 18:00**

**Presennol**

 Goronwy Wynne Llywydd

 Iona Evans Cadeirydd

 Hywel Madog Jones Is-gadeirydd

 Margaret Roberts Trysorydd

 John Griffith, Elizabeth Roberts, Alan Williams, Jackie Willmington (Ysgrifennydd Cofnodion).

**Ymddiheuriadau am absenoldeb**

Derbyniwyd ymddiheuriadau oddi wrth Duncan Brown, Eirian Davies, Rob Evans, Dafydd Lewis, Gwyn Roberts. Gareth Wyn Jones (Ysgrifennydd).

**1**. **GAIR O GROESO GAN Y CADEIRYDD**

Estynnodd y Cadeirydd groeso i bawb gan diolch iddynt am gytuno i gwrdd nos Wener yn dilyn newidiadau anorfod i amserlen gweithgareddau ddydd Sadwrn.

**2. TRAFOD AGENDA’R CYFARFOD BLYNYDDOL
(a)** **Cadeirio**

Cytunwyd y byddai Iona Evans yn cadeirio eitemau 1 i 6 a byddai Goronwy Wynne yn cymryd y gadair ar ôl ei ailethol yn Llywydd.

**(b) Materion yn codi o’r Cofnodion**

**Eitem 5** Yn dilyn awgrym Goronwy Wynne y dylai’r Gymdeithas gymryd rhan yn “New Year Plant Hunt” y Botanical Society of Britain and Ireland (BSBI), adroddwyd bod Iwan Roberts wedi trefnu taith yn ardal Rhuthun a bod Richard a Bethan Hartnup wedi cofnodi canlyniadau taith yng Ngheredigion. Dywedodd y Llywydd i’r BSBI dderbyn cofnodion o 1000 rhywogaeth yn eu blodau dros Galan 2022. Ychwanegodd y Cadeirydd y byddai’r tri Threfnydd yn cynnig teithiau “Blodau Calan” yn 2023.

**(c) Ethol Is-lywydd(ion)**

Adroddwyd bod Twm Elias yn fodlon derbyn Is-lywyddiaeth anrhydeddus.

**(ch) Ethol Swyddogion**

Adroddodd Iona Evans iddi drafod y Gadeiryddiaeth gyda thri aelod o’r PG ond nid oedd yr un ohonynt yn fodlon ymgymryd â’r swydd.

Dywedodd Hywel Madog Jones nad oedd yn dymuno derbyn y Gadeiryddiaeth ac y byddai’n fodlon ildio’r Is-gadeiryddiaeth er mwyn osgoi blocio llwybr aelod arall o’r PG tua’r Gadeiryddiaeth. Ychwanegodd y byddai’n dymuno parhau i weithio ar drefniant y wefan a chyfrannu at y Pwyllgor Marchnata (PM), gan awgrymu gwahanu’r swydd o gadeirio’r PM o’r Is-gadeiryddiaeth.

**(d) Ethol Trefnyddion**

Tynnwyd sylw bod y swydd o Drefnydd Gwynedd a Môn yn dal i fod y wag gyda’r Is-gadeirydd yn trefnu teithiau dros dro. Awgrymwyd y gallai gwirfoddolwyr rannu’r swydd a gellid cynnig cymorth gweinyddol yn ôl y galw

(**dd) Ethol aelodau eraill o’r PG**

Dywedwyd bod Philip Williams a Tudur Pritchard yn dymuno ymddeol o’r PG. Tynnwyd sylw bod y PG wedi cyfethol Dominig Kervegant ers y Cyfarfod Blynyddol diwethaf a derbyniwyd enwebiad am Rhisiart ap Gwilym. Ychwanegwyd bod cyfansoddiad y Gymdeithas yn caniatáu hyd at ddau aelod yn ychwanegol at y rhai sydd wedi cael eu henwebu.

**(e) Penodi Tâl Aelodaeth 2023/24**

Adroddwyd bod y Pwyllgor Gwaith wedi penderfynu peidio â gofyn i’r Cyfarfod Blynyddol godi’r Tâl Aelodaeth.

**(f)** **Lleoliad y Cyfarfod Blynyddol nesaf**.

Awgrymodd y Cadeirydd ofyn i’r aelodau a fyddent yn dymuno i’r Gymdeithas drefnu penwythnos mewn gwesty yn 2023. Dywedodd Elizabeth Roberts fod y Cliff Hotel, Gwbert (gweler cofnodion mis Awst 2022) yn gofyn am flaendal sylweddol i’w dalu ar unwaith. Soniodd am ei hymchwil ynglŷn ȃ lleoliadau eraill gan gynnwys Caerfyrddin a Llandrindod. Cytunwyd y byddai hi’n esbonio’r sefyllfa yn y Cyfarfod.

**3. UNRHYW FATER ARALL** Dim

**4. DYDDIAD Y CYFARFOD NESAF** 17eg Tachwedd. Cyfarfod i’w gynnal yn rhithiol.